Predkladacia správa

Výsledky vedeckého výskumu v oblasti variability klimatických systémov a javy zaznamenané v posledných rokoch v Európe aj na ostatných kontinentoch naznačujú zintenzívnenie výskytu extrémnych výkyvov počasia ako dôsledku globálneho otepľovania atmosféry. Mimoriadne intenzívne zrážky a následné povodne, rovnako ako dlhé obdobia sucha, majú vo všeobecnosti rastúcu frekvenciu výskytu aj na území našej republiky. 
Za obdobie prvých osem mesiacov tohto roka postihlo naše územie už viac povodní. Počnúc jarnými pri topení sa snehu a odchode ľadov, miestnymi povodňami z prívalových dažďov a búrok najmä v letnom období a povodňami z mimoriadne výdatných zrážok na veľkom území aj viacerých štátov, pri ktorých odtok vody v tokoch dosahoval aj hodnoty aké neboli doteraz pozorované.
Povodne spôsobili mimoriadne vysoké náklady a materiálne škody. Ich celková čiastka bola vyčíslená na 1 639,91 mil. Sk. Náklady na uhradenie prác vykonaných pri ochrane životov obyvateľstva a majetku a na odstránenie následkov povodní, ktorým nikdy nebude možné zamedziť, v mnohých prípadoch presahujú finančné možnosti postihnutých subjektov na ich riešenie. 
V predkladanej správe sú tieto náklady a škody bližšie špecifikované.  S prihliadnutím na súčasné možnosti štátneho rozpočtu sa navrhuje spôsob krytia nákladov na záchranné a zabezpečovacie práce, na postrek proti komárom a čiastočne aj niektorých škôd v celkovom objeme 277,09 mil. Sk.
Pripomienkové konanie k predkladanej správe bolo uskutočnené formou rokovania na zasadnutí Technického štábu Ústrednej povodňovej komisie dňa 23. augusta 2002. Záznam z rokovania je v prílohe materiálu.